Poliisi on julkaissut Haagan puukotuksista epäillyn tuntomerkit.

Haagassa Santavuorentiellä sunnuntaina tapahtuneista väkivaltarikoksista epäilty mies on Hayder Abduljabbar Al-Hmedavi. Poliisin mukaan epäilty on edelleen tavoittamatta.

Vuonna 1985 syntynyttä, 168 senttiä pitkää miestä epäillään murhan yrityksestä, tapon yrityksestä ja kolmesta törkeästä pahoinpitelystä.

Epäiltyjen rikosten uhrit ovat miehen ex-puoliso, ex-puolison ystävä sekä epäillyn ja ex-puolison yhteiset lapset. Uhrit eivät ole hengenvaarassa.

Twitterissä nuristiin aikaisemmin siitä, miksei poliisi julkaissut epäillyn tuntomerkkejä. Poliisin mukaan siihen ei ole ollut vielä aikaisemmin tarvetta.

Poliisi perustelee tiedotteessa päätöstä kuvan ja nimen julkaisemisesta.

– Poliisi on tähän mennessä tehnyt ja tekee edelleen laajoja etsintöjä epäillyn kiinni saamiseksi. Koska kyseessä on erittäin vakava rikosepäily, ja epäillyn tavoittaminen on välttämätöntä, voimme esitutkintalain perusteella poikkeuksellisesti julkaista rikoksesta epäillyn nimen ja kuvan, rikoskomisario Jari Koski Helsingin poliisilaitokselta kommentoi.

Poliisi julkaisi rikoksesta epäillyn nimen ja kuvan, koska kyseessä on erittäin vakava rikosepäily, ja epäillyn tavoittaminen on välttämätöntä.­

Poliisi pyytää ilmoittamaan tuoreista näköhavainnoista yleiseen hätänumeroon 112, ja muista havainnoista tai tiedoista poliisille numeroon 0295 417 935.

Poliisin mukaan on mahdollista, että mies voi olla missä päin tahansa Suomea.

Vihjeitä voi lähettää myös sähköpostitse osoitteeseen analyysi.helsinki@poliisi.fi.

Puukotus tapahtui Helsingissä Santavuorentie 6:n edustalla sunnuntai-iltapäivällä. Rakennuksessa sijaitsee ainakin Ankkurin Lastensuojelupalvelujen yksikkö.

IS:n tietojen mukaan epäilty mies tapasi ex-puolisonsa rakennuksen sisällä, minne hänellä oli sovittu tapaaminen.

Epäilty puukotus tapahtui tapaamisen jälkeen rakennuksen edustalla. Epäilysten mukaan mies puukotti ex-puolisoaan ja tämän ystävää. Myös lapset saivat erinäisiä vammoja. Siitä ei ole vielä varmuutta, miten lasten vammat tulivat.

Poliisi ei ole kommentoinut sitä, oliko perhe lastensuojelun asiakkaana.

Rikosylikomisario Jari Kosken mukaan teko tapahtui perheen kesken sovitun tapaamisen yhteydessä.

– En osaa sanoa, onko riitaa lapsista vai mistä se on, kun emme ole pystyneet kuulemaan vielä kaikkia osapuolia, mutta perheen asioihin se liittyy, Koski muotoili aikaisemmin maanantaina.

Juttua korjattu kello 17.25: Poliisitiedotteessa kerrottiin aluksi virheellisesti, että miestä epäiltäisiin pahoinpitelyistä. Miestä epäillään törkeistä pahoinpitelyistä.